CELEX: C2007/211/101
Language: et
Date: 2007-09-08 00:00:00
Title: Kohtuasi T-266/07: 9. juulil 2007 esitatud hagi — Air One versus komisjon

8.9.2007   
            
            
               ET
            
            
               Euroopa Liidu Teataja
            
            
               C 211/54
            
         9. juulil 2007 esitatud hagi — Air One versus komisjon
   (Kohtuasi T-266/07)
   (2007/C 211/101)
   Kohtumenetluse keel: itaalia
   Pooled
   
      Hageja: Air One SpA (esindajad: advokaadid M. Merola ja P. Ziotti)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 23. aprilli 2007. aasta otsus K(2007) 1712 avaliku teenindamise kohustuse kehtestamise kohta teatavatel Sardiiniast väljuvatel ja sinna suunduvatel lennuliinidel osas, millega kohustatakse Itaalia valitsust võimaldama avalikku teenindamist kõigil lennuettevõtjatel, kes on nõus vastavaid avalike teenuseid osutama, võtmata sealjuures arvesse seda, kas nende nõusolek on esitatud enne või pärast siseriiklike õigusnormidega ette nähtud kolmekümne päevase tähtaja möödumist (otsuse artikli 1 punkt a);
            
         
               —
            
            
               mõista kohtukulud välja komisjonilt.
            
         Väited ja peamised argumendid
   Hageja taotleb EÜ artikli 230 neljanda lõigu alusel komisjoni 23. aprilli 2007. aasta otsuse K(2007) 1712 avaliku teenindamise kohustuse kehtestamise kohta teatavatel Sardiiniast väljuvatel ja sinna suunduvatel lennuliinidel vastavalt nõukogu määruse (EMÜ) nr 2408/92 (ühenduse lennuettevõtjate juurdepääsu kohta ühendusesisestele lennuliinidele) artiklile 4 tühistamist.
   Oma nõuete toetuseks esitab hageja järgmise tühistamisväite:
   
               —
            
            
               ilmne hindamisviga, ebaloogilised ja vastuolulised põhjendused. Hageja väidab kõigepealt, et komisjon — kohustades Itaalia valitsust võimaldama asjaomaseid liine teenindada kõigil lennuettevõtjatel, kes kavatsevad avaliku teenindamise kohustusi järgida, sõltumata ajast, mil nad tegid teatavaks oma kavatsuse teenindamist alustada ning kuupäevast, mil see teade kätte saadi, ehk sellest, kas see toimus siseriiklikes õigusnormides ette nähtud kolmekümne päeva jooksul või hiljem — hindas eespool nimetatud valitsuse kehtestatud korda ühenduse vastavate õigusnormide ratio't ja eesmärke arvestades valesti. Hageja rõhutab eriti seda, et määruse nr 2408/92 artikkel 4 kohustab liikmesriike saavutama territoriaalset ühtsust avaliku teenindamise kohustuste kaudu, mis, olles erandiks ühenduse lennuettevõtjate juurdepääsule ühendusesisestele lennuliinidele, järgivad proportsionaalsuse põhimõtet ja piiravad seega niipalju kui võimalik ainuõiguste ja/või rahaliste kompensatsioonide andmist. Hageja arvates on Itaalia valitsus ühenduse õigusnormide olemuse täielikult edasi andnud, võttes arvesse, et aegumistähtaja kindlaksmääramine avaliku teenuse osutamise kohustuse panemise menetluse „esimeses faasis”:
               
                           —
                        
                        
                           ajendab lennuettevõtjaid esitama „esimeses faasis” oma pakkumised ja liikmesriiki määrama vastavad avaliku teenindamise kohustused ning
                        
                     
                           —
                        
                        
                           piirab võimalust minna edasi „teise faasi”, milles valitsus on kohustatud andma riigihanget kasutades ainuõiguse, millega kaasneb tema võimalik kohustus maksta vastavat kompensatsiooni.
                        
                     
         
               —
            
            
               Vastupidiselt sellele, mida komisjon kaudselt kinnitab, on ülejäänud osas selge, et ühenduse lennuettevõtjate konkurents ühendusesisestel lennuliinidel, millel on avalikku teenindamise kohustus, ei saa kujuneda samamoodi kui liinidel, millel seda kohustust ei ole. Selleks et avaliku teenindamise kohustus kehtestada, peavad kõnealuseid liine iseloomustama niisugused tasuvusprobleemid, et ükski lennuettevõtja ei tahaks avalikku huvi arvestades normaalsetes turutingimustes neid liine teenindada. Sellest tuleneb vajadus kehtestada kohusetundlike ja hoolsate lennuettevõtjate suhtes kaitsemeetmed.
            
         
               —
            
            
               Hageja rõhutab ka komisjoni poolt ette kirjutatud korra diskrimineerivat iseloomu, kuna aegumistähtajast loobumine avaliku teenindamise kohustuse kinnitamisel soosib eelkõige neid lennuettevõtjaid, kellel on turul märgatav osakaal, võimaldades neil kandideerida avaliku teenindamise kohustusega liinidele pärast tähtaja möödumist, kui konkurendid on juba pakkumuse teinud, ja eesmärgiga võtta neilt nende turuosa.
            
         
               —
            
            
               Lõpus on hageja arvates komisjoni põhjenduses rikutud õigusnormi osas, kus käsitletakse avaliku teenindamise kohustuse panemise menetluse eripära. Hageja kinnitab sellega seoses, et aegumatuse puhul pikendatakse nimetatud menetluse „esimest faasi” lõpmatuseni, mis on ebaloogiline ja vastuolus komisjoni enese kinnitusega, mille kohaselt avaliku teenindamise kohustuse panemise menetlus on ühtne kahest osast koosnev menetlus.